5 maniere om ’n "ontbytmens" te word - Goeie Huishouding
Tuis » 5 maniere om ’n “ontbytmens” te word
Ons almal het al gehoor dat ontbyt die belangrikste ete van die dag is, en tog is daar baie mense wat hulle dag op ’n leë maag begin. Susan Bowerman, seniordirekteur van Herbalife se Worldwide Nutrition Education and Training, lig vyf maniere uit waarop ons hierdie gewoonte kan verander sodat ons lyf die voedingstowwe kan inneem wat ons van die begin van die dag af nodig het.
Voordat jy jou gewoontes begin verander, is dit belangrik om te verstaan waarom dit in die eerste plek gevorm het. “Om uit te pluis waarom jy nie in die oggend na kos kan kyk nie, kan moeilik wees. Soms is dit net ’n jarelange gewoonte – jy het net nog nooit ’n ontbytroetine gevolg nie,” sê Bowerman. “En aangesien jy heel gemaklik deur jou oggend kom, vertel jy jouself dat dit nie regtig nodig is om te eet nie.”
Jou gebrek aan honger kan ook toegeskryf word aan die feit dat jy die vorige aand te veel geëet het en tot slaaptyd gepeusel het. Of jy het jouself oortuig dat jy net jou oggendkoffie nodig het om aan die gang te kom. Ontbyt is egter noodsaaklik vir gewigsverlies, en belangriker nog, gewigsbeheer.
“Die ontbytgewoonte word met beter gewigsbeheer en beter eetgewoontes in geheel geassosieer. Die oorgrote meerderheid mense wat suksesvol gewig verloor het sonder om dit weer op te tel, eet amper elke dag ontbyt,” sê Bowerman. “Mense wat ontbyt oorslaan, is geneig om meer vet, cholesterol en suiker – en minder vrugte en groente – in te neem as diegene wat gereeld ontbyt eet.”
Hier is vyf maniere waarop jy hierdie slegte gewoonte kan afskud en ’n gelukkiger, gesonder jy kan word:
1. Begin klein en lig
Dis nie altyd maklik om ’n nuwe gewoonte aan te leer nie; daarom is dit beter om stadig te begin en dit een dag op ’n slag te neem. Begin met klein voedingryke porsies om jou geleidelik aan die idee van ’n ontbytroetine gewoond te maak. Bowerman stel voor dat jy proteïen insluit aangesien dit help om jou heeldag verstandelik op en wakker te hou. “Probeer ’n proteïenskommel met vrugte, of ’n bietjie vetvrye maaskaas of hardgekookte eier saam met ’n vrug.
2. Breek jou ontbyt op in peuselhappies
As jy nie kans sien om jou hele ontbyt op een slag te eet nie, kan jy dit deur die loop van die oggend inpas. Jy kan jou skommel op pad werk toe drink of die eerste gedeelte van jou ontbyt by die huis eet, en die res sodra jy by die werk kom.
Lees ook: 5 eiervrye Banting-ontbyte
3. Staan vroeër op
Om jou wekker vir ’n bietjie vroeër te stel kan die oplossing vir ’n gejaagde oggend wees. ” ’n Ekstra 15 minute in die oggend kan ’n reuse-verskil maak vir mense wat in die oggend min tyd het,” sê Bowerman. “Jy sal nie net genoeg tyd hê om iets vinnig te maak nie; jy sal jou gestel ook kans gee om heeltemal wakker te word.”
4. Eet iets waarvan jy hou
Dit is sinneloos om kos te voor te berei waarvan jy nie hou nie. Dit sal jou net in ’n negatiewe bui stem en maak dat jy die dag omgeëllie begin. As jy nie van tipiese ontbytkos hou nie, sal die vorige aand se voedingsryke oorskiet ook deug. “Daar is nie iets soos ’n reël wat sê dat jy “ontbytkos” in die oggend moet eet nie,” sê Bowerman. ” ’n Paar happies oorskiethoender of groenteroerbraai sal dalk net die ding doen.”
5. Moenie op die “koffie-en-muffin”-kombinasie staat maak nie
Dit is dalk maklik en gerieflik om ’n koppie koffie en muffin by die koffiewinkel oorkant jou werk te gaan oppik, maar dit kan ook ’n koslokval wees. “Baie mense dink dat hulle nie regtig ontbyt eet wanneer hulle ‘net ’n koffie en ’n muffin’ by ’n koffiewinkel koop nie,” sê Bowerman. Maar daardie onskuldige koffie en semelmuffin kan tot 3 000 kilojoules en ses teelepels vet bevat!
Die joernalis en skrywer Bridget McNulty deel die wenke wat vir haar werk